আবু বকর সিদ্দিকী  ভারতের পশ্চিমবঙ্গের একজন বিখ্যাত পীর ছিলেন। তিনি ফুরফুরা দরবার শরীফের প্রতিষ্ঠাতা পীর ছিলেন, যা ভারতের পশ্চিমবঙ্গের হুগলি জেলার শ্রীরামপুর মহকুমার জাঙ্গিপাড়া সমষ্টি উন্নয়ন ব্লকের একটি গ্রামে অবস্থিত। তাঁকে ধর্মীয় অবদানের জন্য আমীরে শরিয়ত বলে অভিহিত করা হয়। https://bgc.ac.in/pdf/study-material/SEMESTER-2-CC-4-SHARIAT.pdf এছাড়া উনাকে চতুর্দশ হিজরীর মুজাদ্দিদ মনে করা হয়। । বাংলা ও ভারতের প্রত্যন্ত অঞ্চলে ইসলামি শরীয়ত ও তরীকত প্রচার, ওয়াজ-নসিহত, মসজিদ ও মাদ্রাসা প্রতিষ্ঠা, পত্রপত্রিকা প্রকাশ ও শিক্ষা বিস্তারে উল্লেখযোগ্য অবদান রেখেছেন। তাঁর বংশতালিকা ইসলামের প্রথম খলিফা আবু বকর সিদ্দিক পর্যন্ত পৌঁছে।    জন্ম ও পরিচয়  আবু বকর সিদ্দিকী ১৮৪৫ সালে পশ্চিমবঙ্গের হুগলি জেলার ঐতিহাসিক গ্ৰাম ফুরফুরায় জন্মগ্রহণ করেন। তার পিতার নাম আব্দুল মুক্তাদির সিদ্দিকী, এবং মাতার নাম মুহব্বতুন নেসা বেগম। সিদ্দীকির পিতা আব্দুল মুক্তাদির সিদ্দিকী, ইসলামের প্রথম খলিফা আবু বকরের বংশধর ছিলেন, তিনি সবার নিকট দাদা পীর কেবলা নামে পরিচিত ছিলেন। এই অঞ্চলে আবু বকরের জন্মগ্রহণের পরবর্তী সময়ে ফুরফুরা মাজার একটা মাজার তৈরি হয় এবং মাজারটি দুই বাংলার মুসলিমদের নিকট পবিত্র স্থান বলে বিবেচিত হয়।   শিক্ষাজীবন  ১৮৫০ সালের দিকেই তার বাল্য শিক্ষা নিজ ঘরেই শুরু হয়। প্রাথমিক ইসলামি জ্ঞান শেখার পরে তিনি স্থানীয় প্রাইমারী স্কুলে ভর্তি হন এবং ইংরেজিসহ ইসলাম বিবর্জিত বিষয় শিক্ষা শুরুর মনস্থ হন। বাল্যকালে এক রাত্রে তিনি স্বপ্ন দেখেন, ইসলামের নবী মুহাম্মাদ তাকে এই শিক্ষা ত্যাগ করার পরামর্শ দিচ্ছে। এরপর তিনি এই শিক্ষা বাদ দিয়ে ফুরফুরার নিকটবর্তী প্রাচীন শিক্ষা প্রতিষ্ঠান (১৭৭২ সালে প্রতিষ্ঠিত) সিতাপুর মাদ্রাসায় ভর্তি হন। এখানে প্রাথমিক শিক্ষা সম্পন্ন করে হুগলি সদর শহরের মুহসিনিয়া মাদ্রাসা থেকে তৎকালীন সর্বোচ্চ জামাতে উলা ক্লাসে প্রথম স্থান অধিকার করেন।  এরপর কলকাতা শহরে গিয়ে তৎকালীন সিন্দুরিয়া পট্টি মসজিদের (বর্তমানে অধুনা কলুটলা, কলকাতা) জামালুদ্দিন শিক্ষা কেন্দ্রে ভর্তি হোন। সেখানে হাফেজ জামালুদ্দিন মুঙ্গেরীর নিকট হাদিস, তাফসির ও ফিকাহ শাস্ত্র অধ্যয়ন করেন। হাফেজ জামাল উদ্দিন ছিলেন সৈয়দ আহমদ বেরলভীর খলিফা। এরপর তিনি ফিরিঙ্গি মহলের নজর শাহ বেলায়েতীর নিকট হিকমাহ শাস্ত্র, বালাগাত-মানতিক, দর্শন শাস্ত্র অধ্যয়ন করেন। বেলায়েতীর নিকট অধ্যয়নকালে তিনি কলকাতার নাখোদা মসজিদে অবস্থান করতেন।  প্রাতিষ্ঠানিক শিক্ষা শেষ করে দীর্ঘ ১৮ বছর ইসলামের বিভিন্ন বিষয়ে গবেষণা করেন। এসময় তিনি নিজস্ব একটি গ্রন্থাগার প্রতিষ্ঠা করেন, যেখানে বহু দুষ্প্রাপ্য বই ছিলো। গ্রন্থাগারটি বর্তমানে তার প্রতিষ্ঠিত ফুরফুরা টাইটেল মাদ্রাসার সঙ্গে যুক্ত রয়েছে। ১৮৯২ সালে তিনি মক্কা ও মদিনা শহরে গমন করেন। মদিনায় অবস্থানকালে তিনি মদিনার মুহাদ্দিস সৈয়দ মোহাম্মদ আমিন ইবনে আহমাদের নিকট ৪০টি হাদিস গ্রন্থের সনদ লাভ করেন।   শিক্ষা ক্ষেত্রে অবদান   তার পৃষ্ঠপোষকতায় প্রায় ১১০০ মাদরাসা এবং ৭০০ মসজিদ প্রতিষ্ঠিত হয়। তার গ্রামে তিনি যেসব মাদ্রাসা প্রতিষ্ঠা করেছিলেন, সেগুলো ভারতের অন্যতম বিদ্যাপিঠে পরিণত হয়েছিলো, এমনকি পূর্ববঙ্গের ফরায়েজী আন্দোলনের প্রবর্তক হাজী শরীয়তুল্লাহ এই গ্রামে এসে আরবি ও ফার্সী ভাষা শিক্ষা করেন। তিনি ১৯২৮ সালে কলকাতা আলিয়া মাদ্রাসার পরিচালনা কমিটির সদস্য ছিলেন।   হাদিস চর্চা  বাংলাদেশের ফেনী আলিয়া মাদ্রাসার অধ্যক্ষ এম ওবায়দুল (১৯০৩-১৯৮৪) তার সম্পর্কে বলেছেন,  তার জীবনকালে আলিয়া মাদরাসায় হাদিসের দারস ও পাঠদান করা হতাে না। তিনি এই ব্যবস্থার চালু করেন, ১৯০২ সালে কলকাতা ঘাসপট্টি মসজিদে হাদিস পাঠদানের মাধ্যমে এই ব্যবস্থার রেওয়াজ শুরু হয়। শামসুল উলামা শাহ সাফিউল্লাহকে ২০ টাকা বেতনে হাদিস পাঠদানের জন্য এই মসজিদে নিযুক্ত করা হয়। তিনি নিজেও এই মসজিদে হাদিসের পাঠদান করতেন।  তিনি হাদিস শাস্ত্রের উপর বিশেষ পাণ্ডিত্য অর্জন করেছিলেন, তার মেঝ ছেলে আবু জাফর সিদ্দিকী তার থেকে ২০টি হাদিস গ্রন্থের সনদ লাভ করেছিলেন। ফুরফুরা গ্রামের তার এক আত্মীয় মাওলানা মানসুর হােসায়েন তার নিকট থেকে “মুসনাদে ইমাম আবু হানিফা” হাদিস গ্রন্থের পাঠ ও সনদ গ্রহণ করেছিলেন। এছাড়াও বহু আলেম তার থেকে হাদিস শিক্ষাগ্রহণ করেছেন।   আধ্যাত্মিক শিক্ষা  আবু বকর সিদ্দিকী জজবা ও সুলুক নামে আল্লাহর নৈকট্য লাভের দুইটি পদ্ধতিই আত্মস্থ করেছিলেন। ছাত্রজীবনে হুগলি মাদ্রাসায় অবস্থাঙ্কালীন তার আধ্যাত্মিক অবস্থা সম্পর্কে বহুল প্রচলিত রয়েছে, অধিকাংশ রাত্রে তার অন্তরের সাথে চার তরিকার নিসবত বা এক ধরনের যোগসুত্র ঘটতো। এই যোগসুত্র যখন যে তরিকার সাথে হতো তখন তিনি অধীর হয়ে ওই তরিকার জিকির করতেন। এছাড়াও অনেক সময় একটি নূর বা জ্যোতি দ্বারা তার আপাদ-মস্তক আচ্ছাদিত হয়ে পড়ত এবং তার আত্মবিস্মৃত ঘটতাে।  আবু বকর সবসময় আল্লাহর জিকিরের হালতে মগ্ন থাকতেন, প্রথম জীবনে তিনি জনমানবহীন স্থানে জিকরে জলি (উচ্চস্বরে জিকর) করে রাত্রি অতিবাহিত করতেন। ছাত্রজীবন থেকেই তিনি ঈমানী জাজবী অবস্থার সাধনাও শুরু করেছিলেন। কথিত আছে, তিনি একদিন স্বপ্ন দেখেন, ইসলামের নবী মুহাম্মাদ তার আগে আগে যাচ্ছেন আর তিনি পিছনে পিছনে মাসআলা জিজ্ঞেস করতে করতে যাচ্ছেন, তিনি উত্তর দিচ্ছেন।  তিনি ইলমে তাছাউফের শিক্ষার জন্য শাহ সুফি ফতেহ আলী ওয়াইসীর নিকট বাইয়াত গ্রহণ করেন। তার সাহচর্যে থেকে কার্যকরিভাবে রিয়াজত মোজাহাদা করেন। পাশাপাশি তার সান্নিধ্যে চার তরিকার নিয়ম নীতি অনুযায়ী জিকিরের অনুশীলন পূর্বক খিলাফত লাভ করেন। এই পীর ফতেহ আলী ওয়াইসী ১৮৮৬ সালে আবু বকরের কোলে মাথা রেখেই ইন্তেকাল করেন।   উত্তরাধিকার প্রণয়ন  মক্কা, মদিনা থেকে শুরু করে পশ্চিমবঙ্গ, বাংলাদেশ, আসামসহ বহু স্থানে তার খেলাফত ও প্রতিনিধি রয়েছে। তার সর্বমোট খলিফা বা প্রতিনিধি ছিল হাজারের অধিক । এগুলোর মধ্যে উল্লেখযোগ্য প্রতিনিধি হলো   আবু নছর মুহম্মদ আব্দুল হাই সিদ্দিকী  নাজমুস সায়াদাত সিদ্দিকী  হযরত হাতেম আলী দুধলী রহঃ  ডা. বদিউজ্জামান   হযরত রুহুল আমিন বসিরহাটি  আল্লামা নেছারুদ্দীন আহমদ  ড. মুহাম্মদ শহীদুল্লাহ  আল্লামা শাহ মুহাম্মদ ইসহাক  অধ্যাপক আব্দুল খালেক ছতুরাভী  হাফেজ আব্দুর রহমান হানাফি  খন্দকার আব্দুল হামিদ র. (মাগুরা)  ওজিহুল্লাহ খান সদ্বীপী  সুফি সদর উদ্দিন প্রমুখ উল্লেখযোগ্য।   অবদান  ১৯ শতকের শেষের দিকে ফরায়েজি ও তরিকায়ে মুহাম্মদিয়া আন্দোলনের তীব্রতা প্রশমিত হয়ে আসলে মুসলিমরাও কিছুটা দুর্বল ছিলো। মুসলিমদের মধ্যে নানা বিভক্তি ছিলো, বিভিন্ন স্থানে মুসলিমরা ভিন্ন ধর্ম গ্রহণ করলে আবু বকর চিন্তিত হয়ে পরেন। তিনি মুসলিম উম্মাহের ঐক্যতা নিয়ে কাজ করতে মনস্থ হন, এবং দুই বাংলার শিরকী, বিদিয়াতি, কুসংস্কার প্রভৃতি দূরীভূত করার চেষ্টা চালান।  তার এই কাজে সহযোগিতা করেছিলো যেসব আলেম তাদের মধ্যে শামসুল উলামা গোলাম সালমানী (১৮৫৪ - ১৯১২) আল্লামা লুতফর রহমান বর্ধমানী (মৃঃ ১৯২০), আল্লামা এসহাক বর্ধমানী (মৃঃ ১৯২৮), বেলায়েত হােসেন বীরভূমী (১৮৮৭), মুহাম্মদ মঙ্গলকোটি বর্ধমানী (মৃঃ ১৯০৭) উল্লেখযোগ্য।    তার নামে নামকরণকৃত প্রতিষ্ঠানের তালিকা    সরকারি মুস্তাফাবিয়া আলিয়া মাদরাসা বগুড়া (১৯৩৫)  মাগুরা সিদ্দিকীয়া কামিল মাদরাসা  উলাট সিদ্দিকিয়া ফাজিল মাদ্রাসা (১৯১৫), সুজানগর, পাবনা  ঝিনাইদহ সিদ্দিকীয়া কামিল মাদ্রাসা (১৯৪৭), ঝিনাইদহ  ভান্ডারিয়া সিদ্দিকীয়া কামিল মাদ্রাসা (১৯৫৫), রাজবাড়ী  আল-জামেয়াতুস সিদ্দিকীয়া দারুল উলুম মাদ্রাসা (১৯৮১), ফুরফুরা শরীফ  দারুল কুরআন সিদ্দিকীয়া কামিল মাদ্রাসা (১৯৮৩), খুলনা  দারুননাজাত সিদ্দীকিয়া কামিল মাদরাসা (১৯৯০), ঢাকা  দুধল ইসলামিয়া কামিল মাদ্রাসা (১৯২১), বাকেরগঞ্জ  পিংগলিয়া সিদ্দিকীয়া ফাজিল মাদ্রাসা (১৯৮৬), গোপালগঞ্জ  পীর আবুবকর সিদ্দিক মেমোরিয়াল আমিনিয়া মাদ্রাসাতুল বানাত।(এটি ২০১৩ সালে প্রতিষ্ঠিত এবং অল ইন্ডিয়া সুন্নাত আল জামায়াত দ্বারা পরিচালিত)    আরও দেখুন   সাদরা দরবার শরীফ   তথ্যসূত্র    গ্রন্থপঞ্জি           আরো পড়ুন    আবু বকর সিদ্দিকীর নির্দেশ রচিত, ফুরফুরার পীর আল্লামা জাফর সিদ্দিকী (রহঃ) আল মাউযূয়াত: একটি বিশ্লেষাত্নক পর্যালোচনা , লেখক খোন্দকার আব্দুল্লাহ জাহাঙ্গীর, অধ্যাপক ইসলামী বিশ্ববিদ্যালয়, বাংলাদেশ   বহিঃসংযোগ   ফ - বিকাশপিডিয়া থেকে  বিষয়শ্রেণী:পীর বিষয়শ্রেণী:হুগলি জেলার ব্যক্তি বিষয়শ্রেণী:ফুরফুরা দরবার শরীফের পীর বিষয়শ্রেণী:হুগলি মাদ্রাসার প্রাক্তন শিক্ষার্থী বিষয়শ্রেণী:ভারতীয় বিদ্যালয় ও কলেজের প্রতিষ্ঠাতা বিষয়শ্রেণী:১৮৪৫-এ জন্ম বিষয়শ্রেণী:১৯৩৯-এ মৃত্যু বিষয়শ্রেণী:১৯শ শতাব্দীর বাঙালি বিষয়শ্রেণী:ভারতীয় সমাজকর্মী বিষয়শ্রেণী:ব্রিটিশ ভারতীয় ব্যক্তি বিষয়শ্রেণী:১৯শ শতাব্দীর ভারতীয় মুসলিম বিষয়শ্রেণী:২০শ শতাব্দীর ভারতীয় মুসলিম বিষয়শ্রেণী:বাংলাদেশী সুফি সাধক বিষয়শ্রেণী:২০শ শতাব্দীর বাঙালি বিষয়শ্রেণী:বাঙালি আলেম বিষয়শ্রেণী:পশ্চিমবঙ্গের পণ্ডিত বিষয়শ্রেণী:ভারতীয় ইসলামি পণ্ডিত